1Bulaanu waliwo omusaacha Mufalisaayo olaangwa Nikodema, owali omwimirisi w'Abayudaaya. 2Omusaacha wuno yeecha yeecha eyiri Yesu mu siro, mani yamuboolera ati, “Rabbi, humanyire huti ewe oli omweekesa otula eyiri Nasae; olwohuba abulao oyo yeesi onyala ohuhola obulolero buno bwohola, ohutusaho Nasae naali nae.” 3Nae Yesu yamukobolamo ati, “Mubwadyeeri bweene, huboolera endi, ohutusaho oyo yeesi niyeebulwa buyaaha, oyo saanyala hubona Obwaami bwa Nasae.” 4Nae Nikodema yaboolera Yesu ati, “Omuundu anyala atye ohwibulwa naali omuhulundu? Anyala handi yengira ehabi ly'ohubiri munda yang'ina handi hu yebulwe?” 5Nae Yesu yakobolamo ati, “Huboolera obwadyeeri bweene endi, omuundu yeesi nateebulwa nende amaachi handi nende Mwooyo, haba saanyala ohwingira mu Bwaami bwa Nasae. 6Esiindu syoosi esiibulwa nende omubiri siba omubiri, nae esyo esiibulwa nende Mwooyo siba mwooyo. 7Otesiinduha muno oti huboolere endi, ‘Ohoyeere ohwibulwa buyaaha.’ 8Omuyaka kuwucha nikuchiira yikudaha, handi owulira busa ohuwuuma hwaakwo, nae haba somanyire yi kutulira, oba yikuchiira; mani nilwo lu biri nende oyo owibulwa nende Mwooyo.” 9Nae Nikodema yeecha yaboolera Yesu ati, “Sino sinyala sitye ohubaao?” 10Nae Yesu yamukobolamo ati, “Ewe oli omweekesa wa Yisirayiri, nae haba somanyire sino? 11Huboolera obwadyeeri endi, efwe hulomaloma bihumanyire, handi hutusa obujulisi obudiira hw'ebyo bihwamala ohubona; nae eng'we haba simufukiirira obujulisi bw'efwe. 12Mani nikali mbwe ese huboolere ebiindu by'ohusyaalo huno, nae haba sofukiirira, oba onanyala otye ohufukiirira nihuboolera ebiindu by'omu Kulu? 13Abulao oyo yeesi owamala ohuniina yoola Mukulu, ohutusaho oyo oweeha natula Mukulu, Omwaana w'Omuundu. 14Handi koti lu Musa yasingisa yeemesa endemo mu siparara, nilwo lu Omwaana w'Omuundu achia ohusiingiswa yemesebwe, 15hu mbwe oyo yeesi omufukiiriramo anyale ohufuna obulamu butaakama.” 16Olwohuba Nasae yadaha esyaalo muno mani yawaayo Omwaana wae mudeerwa, hu bulaanu oyo yeesi omufukiiriramo ahaye ohukotao, nae afune obulamu butaakama. 17Olwohuba Nasae yatuma Omwaana mu syaalo, nataheengera esyaalo omusango, nae mbwe esyaalo sinyale ohuwonisibwa ohumubitiramo. 18Oyo yeesi omufukiiriramo haba saheengerwa omusango ohumuhira; nae oyo otamufukiirira yamala ohuheengerwa omusango ohumuhira hale, olwohuba oyo haba siyafukiirira mu Mwaana mudeerwa wa Nasae. 19Mani yino niyo eheenga y'omusango, yiti mbwe obulafu bwamala ohwiicha mu syaalo, nae abandu beecha baadaha esiirima ohuhira obulafu, olwohuba ebiholwa byaabwe byali ebibi. 20Olwohuba buli muholi we bibi, asyula obulafu, mani saadaha hwiicha eyiri obulafu, olwohuba naahola atyo, ebibi byae biba bicha ohweyerula bibonehane. 21Nae oyo omuholi w'ebihoyera yeecha eyiri obulafu, hubulaanu sichie sibonehane bulai bweene biti ebiholwa byae ebyo biholeerwe mu Nasae. 22Lunyuma lwa sino, Yesu nende abeeki bae beecha bacha mu syaalo sye Buyudaaya; yibecha bamenya nabatisaanga. 23Yowaana yesi yali nabatisaanga naali abundu alaangwa ati, Ayenoni esyali aambi nende Salimu, olwohuba amaachi kaliyo amaangi muno; mani bandu bechaanga nibabatiiswa. 24Olwohuba Yowaana yali atateebwa mu mboye. 25Nae bulaanu, ohuyingana hwecha hwabaao akati w'abeeki ba Yowaana nende Omuyudaaya wundi nihudiira hu musiro kw'ohweyosa. 26Mani beemao beecha eyiri Yowaana mani bamuboolera bati, “Rabbi, oyo owali naawe nooli engereha wa Yorudaani, yiwatusiraho obujulisi, nguno ali ano, ali ohubatisaanga, mani abandu boosi bali ohuchia yali.” 27Nae Yowaana yakobolamo ati, “Abulao omuundu yeesi onyala ohunyoola esiindu syoosi ohutusaho nasibereeswe ohutula Mukulu. 28Eng'we beene mwesi munyala mwaandusira obujulisi muti, ndaboola endi, ese siindi Kristo, nae ndatumwa ohumutaangirira ohwiicha. 29Oyo oba naali nende omugole muhasi, niye oba mweene mugole oyo; Omwiicha w'omugole oyo, oweema mani yaatekeeresa byaboola, asangaala muno nawulira ekono lyae; mani sakira esangaalo lyaange lino limalire ohuba eliichufu. 30Mani omweene oyo ahoyeere ohuniina nae ese ohwiha.” 31Oyo owiicha natula akulu ali akulu wa boosi; oyo owa husyaalo achiira hu syaalo, mani eby'esyaalo nibyo byaalomaloma; oyo owiicha natula Mukulu aba ali akulu wa boosi. 32Oyo atusa obujulisi obwa ebyo biyaba yabona handi biyawulira omweene, nae kata katyo, abulao omuundu yeesi ofukiirira obujulisi bwae obwo; 33nae oyo ofukiirira obujulisi bwae obwo, abwisaho omuhono kwae ati, Nasae ni ow'obwadyeeri. 34Olwohuba oyo yi Nasae yatuma atumbula busa emboosi cha Nasae, olwohuba siyehonyeraanga esikero naakaba Mwooyo. 35Simwaana adaha Omwaana, mani yamudiisa mu mahono kae ebiindu byoosi. 36Mani oyo ofukiirira mwaana, ali nende obulamu butaakama; nae oyo oteesa oluyaali mu Mwaana haba saachia hubonaho obulamu, ohutusaho mbwe egiili ya Nasae yamala ohumwihalaho.
Copyright
Learn More
lug_Latn zho_Hant eng_Latn